**С Т А Н О В И Щ Е**

**за дисертация на тема:** „Рефлексивна картина на дискриминационните фактори в сферата на средното образование (2012-2017)“, за присъждане на образователната и научна степен „Доктор“, в Област на висше образование 3. Социални, стопански и правни науки, Професионална направление 3. 1. „Социология, антропология и науки за културата“ (Етнология- Етнопсихология на образователното взаимодействие)

**Автор:** Лало Пацев Каменов, задочен докторант в Катедра „Етнология“, при Исторически факултет на СУ „Св. Кл. Охридски“

**Научен ръководител:** проф., д-р Ирина Колева Колева- преподавател в Катедра „Етнология“, при Историческия факултет на СУ „Св. Кл. Охридски“

**Изготвил становището:** проф., д. ик. н. Лучиян Ангелов Милков- преподавател в УНСС- гр. София, Факултет „Управление и администрация“, Катедра „Публична администрация“

**Регистриран в НАЦИД** през ноември 2018 година

**E-mail:** milkovl@abv.bg

 Толкова дълго отказвахме да забележим наличието на различните по форма и вид дискриминации в българското училище, че те придобиха внушителни размери в обществото и ние станахме нейни ежедневни свидетели. Необходимо е да се справим с проблема, но, за да се преборим с него, първо трябва да преодолеем нагласите си за дискриминация в самите нас. Всички трусове, днес, в обществото ни, рефлектират най-болезнено върху децата и се проявяват под форма на насилие, дискриминация след много години.

 Предизвикателствата на съвремието ни, като социално-икономически проблеми, насилствен екстремизъм и липса на доверие в демократичните процеси, са сред най-големите заплахи за мира, демокрацията, свободата и толерантността.

 Разглежданият от г-н Лало Каменов проблем, е с особено значение за страната ни, и, в частност, за образователната система, тъй като насочва вниманието ни към проявите на нетолерантност, неуважение и незачитане на основни човешки права на децата, посещаващи училище.

 Дисертацията отговаря на всички изисквания на Закона за развитие на академичния състав в Република България (ЗРАСРБ), Правилника за прилагане на ЗРАСРБ и съответния Правилник на СУ „Св. Кл. Охридски“. Тя е структурирана според изискванията за научен труд от този вид и съдържа всички необходими задължителни елементи: увод, три глави, изводи, заключение, ползвана и цитирана литература, документи и приложения. Общият обем е от 271 страници.

 Налице е строга последователност и приемственост в разработването на отделните съставни елементи на труда.

 В увода докторантът посочва значимостта на темата на дисертационното изследване и извежда много добре формулирани цел, задачи, предмет, обект и хипотеза.

 В първа глава е направен функционален анализ на дискриминационните фактори в сферата на образователната система. Позоваванията са върху водещи наши и чужди автори, пишещи в областта на тематиката на дисертацията. Анализирани са последните два закона за просветата, прегледани са част от най-значимите международни (ООН, ЕС, СЕ) и наши документи, чрез които се реализират идеите за преодоляване на дискриминацията в света, Европа и България, както в обществото, така и в образователната система.

 Втората глава е посветена на рефлексивната картина на дискриминационните фактори в етно-психологически аспект.

 Разгледани са обстойно етно-психологическите теории за междуетническа рефлексия, мултиетническата рефлексия и образователната интеграция на ученици от етническите малцинства. Обрисувана е рефлексивната картина на образователното взаимодействие в междуетническа среда.

 В трета глава са разположени методиката на изследването, анализът на данните, получени в рамките на цели пет години (2012-2017). Този период е съществен за проследяване на процесите на противопоставяне на дискриминацията в българското училище и опитите за хармонизиране на българското законодателство с това на ЕС и, в частност, на образователната система. Обхванати са голям брой респонденти- 980 учители от системата на образование и 132 ученици, разпределени в 98 гнезда, пропорционално в страната.

 За нас, от съществено значение са формулираните изводи, научните и практико-приложните приноси, в резултат на анализа на данните от емпиричното изследване. Чрез тях, в крайна сметка, се прави оценка на постигнатото от докторанта.

 Стилът и езикът на изложение и анализ са точни и ясни. Текстовият материал е придружен от множество графични материали, които дават възможност за по-точно вникване в същността на разглежданата проблема.

 Дисертацията, авторефератът и приложените публикации по темата са собствен резултат на г-н Лало Каменов. Получените видове висше образование, специализации и компетенции, придобити в резултат на дейността му в Комисията за защита от дискриминация и в МОН, големият етно-психологически и управленски опит му позволяват да разработи и представи напълно завършена дисертация, в която поставените цел и задачи са реализирани, а изведената хипотеза е доказана.

 Предлагам на автора да публикува монография, която ще достигне до много по-голям брой специалисти в областта на етнологията, етнопсихологията, науките за управление на образованието и възпитанието, преподаватели, изследователи, студенти.

 Този отличен резултат- цялостно завършена дисертация, с обстойни препоръки за етнологическата теория и практика, не би могъл да се получи без умелото научно ръководство на проф., д-р Ирина Колева.

 **З А К Л Ю Ч Е Н И Е**

Поради гореизложеното, убедено давам своята **положителна оценка** за дисертационния труд и предлагам на Почитаемото Научно жури да присъди образователната и научна степен „Доктор“ на г-н Лало Пацев Каменов, в Област на висше образование 3. Социални, стопански и правни науки, Професионално направление 3. 1. „Социология, антропология и науки за културата“ (Етнология- Етнопсихология на образователното взаимодействие).

28. 07. 2021 г. Изготвил становището:

Гр. София (Проф., д. ик. н. Лучиян Милков)